作者:張炎
標題:疏影
內容:雪空四野，照歸心萬里，千峰獨立。身與天遊，一洗襟懷，海鏡倒湧秋白。相逢懶問盈虧事，但脈脈、此情無極。是幾番、飛蓋追隨，桂底露衣香溼。閒款樓臺夜色。料水光未許，人世先得。影裡分明，認得山河，一笑亂山橫碧。乾坤許大須容我，渾忘了、醉鄉猶客。待倩誰、招下清風，共結歲寒三益。